Lomaosaketerveiset Vuokatista syksyltä 2020

Yhdistyksemme Holiday Clubin lomaosake on Vuokatissa Katinkullassa. Kävin tutustumassa kauniisiin maisemiin ja monenlaisiin aktiviteetteihin osallistuessani Holiday Clubin syyskokoukseen. Paikkahan on parhaimmasta päästä Suomessa, näin kertoi yksi pariskunta ja olen samaa mieltä. Luonto on aivan erinomainen ja kaunis kesäisin ja syksyisin. Katinkullassa on O´Learys bostonilaistyyppinen sporttibaari, siellä voi nauttia amerikkalaisia herkkuja urheilun siivittämänä. Lähistöllä on hyvät kaupat ja apteekkipalvelut.

Holiday Clubin hotellissa on kylpyläpalvelut ja erilaisia sisäliikuntatiloja pallohallissa. Polkupyöriä on käytössä ja mikä parasta golfkenttä ihan vieressä, jonka pääsin testaamaan.

Katinkullan loma-osake on 4 hengelle varustettu ja se sijaitsee Nuasjärven rannalla. Siinä oli hyvä uintimahdollisuus, jossa pääsin myös pulahtamaan. Hohtokeilauskin onnistuu ihan lähellä mökkiä. Tämä osakkeemme on varattavissa toukokuun viikolla 21. Viikon hintaan sisältyy harrasteina sulkapallovuorot, kolme golfkierrosta ja 14 kylpylälippuja sekä kaksi polkupyörää. Loma-osakkeissa on hyvin varustetut keittiö, pyykinpesukone sekä sauna ja terassi, jossa on kaasugrilli.

Lisäksi olen vieraillut noin seitsemän vuotta sitten yhdistyksemme toisella mökillä Kulta-Katissa talvella vk:lla 6 ja se on 6:n hengen huoneisto. Minulla oli kummityttäreni Elisan lapsiperhe muutaman päivän vieraana ja oli tosi kivaa pulikoida kylpylässä laskettelureissun jälkeen. Loppuviikosta Irmeli-ystäväni tuli Kajaaniin junalla nuorimman kummityttöni Auroran kanssa Janakkalasta. Kävimme silloin hiihtämässä järven jäällä ja oli hyvät ladut eikä eksytty. Suosittelen lämpimästi matkailua kotimaamme upeissa maisemissa ☺

Terveisin kokemusasiantuntija Leenamaria Keipilä